**הסכם בדבר מתן מענק בשל תקופת אבטלה ממושכת לאור התפרצות נגיף הקורונה החדש**

שנערך ונחתם בירושלים ביום \_\_\_\_\_\_\_ התשפ"א (\_\_ באוקטובר 2020)

בין

ממשלת ישראל בשם מדינת ישראל (להלן - **הממשלה**), המיוצגת על ידי גב' מירב קדם, סגנית בכירה לחשב הכללי, ומר אלי ביתן, סגן בכיר לחשב הכללי מטעם משרד האוצר;

מצד אחד

לבין -

המוסד לביטוח לאומי (להלן - **המוסד**), המיוצג על ידי מר מאיר שפיגלר, המנהל הכללי של המוסד, הגברת ארנה ורקוביצקי, סגנית המנהל הכללי וראש מינהל גמלאות והגברת חגית גולדשטיין מויאל, חשבת המוסד;

מצד שני

**הואיל** ומדינות העולם וישראל בתוכן נמצאות כעת בעיצומה של פנדמיה, מגיפה כלל-עולמית כתוצאה מהתפרצות והתפשטות נגיף קורונה (Novel Coronavirus 2019 – nCoV) ( להלן - **נגיף הקורונה**). ביום ט"ו באדר התש"ף (11 במרס 2020) הכריז ארגון הבריאות העולמי על המחלה הנגרמת מנגיף הקורונה כעל מגפה עולמית, צעד חריג בעל משמעויות מרחיקות לכת;

**הואיל** וביום א' בשבט התש"ף (27 בינואר 2020) הכריז שר הבריאות בהתאם לסמכותו לפי סעיף 20(1) לפקודת בריאות העם, 1940 כי המחלה הנגרמת על ידי נגיף הקורונה היא מחלה מידבקת מסוכנת וכי קיימת בעטייה סכנה חמורה לבריאות הציבור;

**הואיל** והממשלה והמוסד מבקשים לסייע באופן חד פעמי למי שהיה מובטל במשך תקופה ממושכת בעקבות התפרצות נגיף הקורונה;

**והואיל** והמוסד מוכן לבצע את מתן ההטבה לפי הסכם זה, לאחר שנתמלאו התנאים האמורים בסעיף 9 לחוק הביטוח הלאומי.

לפיכך הוסכם והותנה בין הצדדים כדלקמן:

1. **המבוא**

המבוא להסכם זה מהווה חלק בלתי נפרד ממנו.

1. **הגדרות**

בהסכם זה-

"בני זוג"- כהגדרתם בחוק הבטחת הכנסה;

"דמי אבטלה" – כהגדרתם בסעיף 158 לחוק;

"חוק הבטחת הכנסה" - חוק הבטחת הכנסה, התשמ"א-1980;

"החוק" – חוק הביטוח הלאומי [נוסח משולב], התשנ"ה-1995;

"מבוטח" – כהגדרתו בסעיף 158 לחוק;

"השכר היומי הממוצע במשק" – כהגדרתו בסעיף 167 לחוק;

"השכר הקובע" – השכר היומי הממוצע כמשמעותו בסעיף 170 לחוק, שלפיו שולמו לאחרונה דמי האבטלה לאותו מבוטח.

1. **זכאות למענק חד פעמי בעד תקופת אבטלה ממושכת בשל התפרצות נגיף הקורונה**

מבוטח שמתקיימים לגביו כל התנאים המפורטים להלן יהיה זכאי למענק חד פעמי בסכום של 2,000 שקלים חדשים (להלן- המענק):

* 1. שולמו למבוטח דמי אבטלה בעד תקופה של לפחות 100 ימי אבטלה, בין אם רצופים ובין אם לאו, החל מיום 1 במרץ 2020 ועד ליום 17 באוקטובר 2020;
	2. השכר הקובע של המבוטח היה נמוך מהשכר היומי הממוצע במשק.
1. **תוספת למענק**

בני זוג הזכאים שניהם למענק חד פעמי יהיו זכאים כל אחד מהם לתוספת למענק בסכום של 500 שקלים חדשים.

1. **תשלום המענקים והתוספת למענקים**

המוסד ישלם את המענקים החד פעמיים והתוספת להם לחשבון הבנק שאליו השתלמו דמי האבטלה למבוטח הזכאי למענק.

1. **החלת הוראות פרק י"ד לחוק**

על תשלום מענקים ותוספות למענקים לפי הסכם זה יחולו הוראות פרק י"ד לחוק למעט הסיפה של סעיף 303(ב) לעניין ניכוי מגמלה וסעיף 312, בשינויים המחויבים.

1. **דין מענק ותוספת למענק**

לא יראו את המענק והתוספת למענק המשתלמים מכוח הסכם זה כהכנסה לפי כל דין.

1. **מימון והחזר הוצאות**
2. מענקים ותוספת למענקים לפי הסכם זה ישולמו על חשבון אוצר המדינה באמצעות המוסד.
3. המוסד יגיש לממשלה, באמצעות משרד האוצר, חשבון מפורט של סכום ההוצאה לפי הסכם זה, שהוציא המוסד בפועל.
4. הממשלה תשפה את המוסד, באמצעות משרד האוצר, בסכום תשלום המענקים שהוא ישלם לפי הסכם זה, וזאת לפי נוהל השתתפות אוצר המדינה בתשלומי המוסד לביטוח לאומי (להלן – הנוהל).
5. הממשלה, באמצעות משרד האוצר, תשפה את המוסד לפי החלק היחסי מההוצאות המנהליות של המוסד הנובעות מביצוע הסכם זה כפי שהיו בפועל ובהתאם לנוהל.

|  |  |  |  |  |  |
| --- | --- | --- | --- | --- | --- |
|  |  |  |  |  |  |
|  |  |  | חגית גולדשטיין מויאל | אורנה ורקוביצקי | מאיר שפיגלר |
|  | סגן בכיר לחשב הכללי | סגן בכיר לחשב הכללי | חשבת המוסד  | סגנית המנהל הכללי וראש מינהל הגמלאות | המנהל הכללי |
| משרד האוצר | המוסד לביטוח לאומי |

**\_\_\_\_\_התשפ"א**

**(\_\_\_\_\_\_2020)**